* Ples z rutkami: v omari poiščite svileno rutko ali šal in z njo zaplešite ob glasbeni spremljavi.
* Igra Glasbeni kipi: z rutko ali brez plešite ob glasbeni spremljavi. Med plesom glasbo prekinete in takrat obstanete v trenutnem položaju plesa – kip. Ko glasba igra naprej spet plešete. In tako se igra nadaljuje dokler je interes.
* Rešujte uganke:

Se zjutraj odpravi na pot čez nebo, skrbi, da na zemlji nam je toplo. (sonce)

Kdo na celem širnem polju ima najlepša krila? Tanjša so kot cvetni listič, nežnejša kot svila. (metulj)

Tepejo in brcajo jo vsi, ki jo imajo radi, ona pa veselo z njimi skače po livadi. (žoga)

Če se ne paziš, speče kot živa, raste med travo pekoča \_\_\_\_\_\_\_. (kopriva)

Kača klopotača: tostran griča v luknjo zleze, onstran griča ven prileze. (vlak)

Lahko se ustavi sredi neba, lebdi na mestu in ropota. V gorah pristaja, rešuje ljudi, policiji pomaga, da avte sledi. (helikopter)

Konjiček ta ne peketa, ampak drvi. Nikoli ne rezgeta, ampak rohni. Na jezdečevo glavo pa spada namesto čepice ali klobuka – čelada. (motor)

Deževje, močo ima rad, pravijo mu \_\_\_\_\_\_\_\_\_\_\_. (močerad)

Poznam rudarja, gore ustvarja. (krt)

Bili so zeleni, zdaj so rdeči, rjavi, rumeni. Trdno so se veje držali, zdaj bi po zraku z vetrom plesali. (listi)

Suh in dolgonog gospod, nitke pne iz kota v kot. (pajek)

Od dna do vrha sežejo, nadstropja hiše vežejo, po njih se hodi ali teče…Kako se tem poličkam reče? (stopnice)

Priden je čistilec, dolg njegov je rilec, z njim smeti pobira, hlastno jih požira. (sesalec)

Z njimi zidaš in gradiš, hiške, stolpe narediš, zlagaš jih na velik kup, ko podreš ga – kakšen hrup! (kocke)

Traktor, punčka, krokodil, kocke in avtomobil. Vsak otrok jih rad ima, da se z njimi poigra. (igrače)

Pošiljamo jo, ko komu kaj lepega želimo, veseli smo in srečni, ko sami jo dobimo. (voščilnica)

Obleke tlačimo mu v usta, kar umazane pohrusta. Jih obrača in prežveči, spet smo čisti in dišeči. (pralni stroj)

Kadar hlače so zmečkane, on razbeljen nanje plane. Jih z vročino ukroti, da iz njih se kar kadi. (likalnik)

Očka mi je večkrat rekel, da se bom na njem opekel. Hitro sem se ga dotaknil. »Ajs!« Brž rokici umaknil. Zdaj razumem, da je juha vroča, ker na njem se skuha! (štedilnik)

Z repom košatim mahlja, z veje na vejo skaklja. (veverica)

Črni čolni, težki, polni, glejte, k nam veslajo. Tam v trebuhih po dneh suhih vodo k nam peljajo. (oblaki)

Jeseni se v tople kraje selijo, spomladi pa gnezdo doma spet gradijo. (lastovice)Deževni oblaki jih naredijo, otroci se jih veselijo, da se v njih igrajo, cepetajo, čofotajo, mokri čez in čez, blatni do ušes. (luže)

Ptica je, a vendar bolj slabo leti. Jajca nam poklanja, piščeta vali. (kokoš)

Kdo bevska in laja in muci nagaja? (pes)

Rdeča roža, pisana peresa, dvigne glavo, važno se otresa, glasno poje, glasno se jezi: »Putke moje, vstati se mudi!« (petelin)

Z repom opleta, muhe odganja, vmes prežvekuje, k travi se sklanja. Ko se napase, v hlev se odmaje, glasno zamuka, mleko nam daje . (krava)

Da lahko prevaža mene, moja sila njega žene. (kolo)

Tale koš ni za smeti, žoga skozenj prileti. (košarkaski koš)

Brivnik prevelik za očkovo glavo namesto brkov brije travo. (kosilnica)

Gozdna ali vrtna na sončku dozori, sočna je, rdeča, v ustih se stopi. (jagoda)

Slišiš jo po celem logu, ko reglja na robu mlake. Plava v čisto svojem slogu, da razgiba svoje krage. (žaba)

Namesto da bi hodil, skače in žep ima, ne da imel bi hlače. (kenguru)

Mali martinček na soncu se greje, ko nas zagleda, zbeži, a v vročih deželah ima večjega brata, pred katerim zbežali bi mi. (krokodil)

Ne pase se kot krava le tam, kjer raste trava, saj z dolgim vratom zlahka seže do krošenj dreves in si z listi postreže. (žirafa)

* **Gibalna igra Letalo – potres – poplava**

Otroci prosto tekajo po prostoru, na ukaz morajo opraviti dogovorjeno nalogo. Uporabljamo tri različne ukaze, ki jih dajemo v poljubnem vrstnem redu. Nalogo poskušajo opraviti čim hitreje.

Na ukaz:

* »potres« stečejo k steni, drevesu in se naslonijo nanjo,
* »poplava« splezajo na najbližje igralo, stol, hlod,
* »letala« počepnejo ali uležejo na tla.
* **Gibalna igra Lisička, kaj rada ješ?**

En otrok je lisička, ostali so piščančki, ki stojijo v vrsti, vsi enako oddaljeni od lisičke (vsaj 5 m). Igra se začne, ko piščančki vprašajo lisičko: »Lisička, kaj rada ješ?« Lisica pa si izmišljuje odgovore npr. »lubenico«, »jajca«, itd. Z vsakim izmišljenim odgovorom, se piščančki premaknejo en korak naprej – proti lisički. Ko pa enkrat lisica odgovori "piščančki", se morajo piščančki hitro razbežati, lisica pa jih začne loviti. Tisti otrok, ki ga ujame je nato lisica in igra se nadaljuje.

Igrama naj se pridruži cela družina.